**„Elektrum Lietuva“: praėjusią savaitę elektros gamyba Baltijos šalyse augo, kainos – krito**

**Praėjusią savaitę didmeninė elektros kaina Lietuvoje mažėjo 40 proc. ir vidutiniškai siekė 50,12 Eur/MWh. Tiek pat elektra kainavo ir kitose Baltijos šalyse.**

Elektros kainų pokyčiai buvo stebimi ir kitose Europos šalyse: Lenkijoje savaitės vidutinė kaina siekė 66,45 Eur/MWh, Vokietijoje – 56,87 Eur/MWh.

Tuo metu nepriklausomų elektros tiekėjų Lietuvos gyventojams siūlomos kainos taip pat šiek tiek keitėsi. „Elektrum Lietuva“ žemiausia fiksuota kaina siekė 23,921 ct/kWh, fiksuojant ją 6 mėnesiams.

Vidutinė „Nord Pool“ elektros biržos kaina, palyginti su ankstesne savaite, mažėjo 49 proc. iki 35,33 Eur/MWh.

„Praėjusią savaitę­ „Nord Pool“ zonoje elektros kaina traukėsi dėl regione 14 proc. sumažėjusio vartojimo, paveikto šiltesnių orų ir švenčių visoje Europoje. Be to, ženkliai išaugo atsinaujinančios energijos gamyba – vėjo jėgainių generacija augo 43 proc., saulės elektrinių – 45 proc. Tie patys veiksniai lėmė ir kainų mažėjimą Baltijos šalyse“, – sako energetikos sprendimų bendrovės „Elektrum Lietuva“ produktų vystymo vadovas Mantas Kavaliauskas.

Elektros vartojimas „Nord Pool“ regione ankstesnę savaitę mažėjo iki 6 800 GWh, gamybos neženkliai sumažėjo – iki 7 554 GWh.

**Lietuvoje vartojimas mažėjo, gamyba augo**

Baltijos šalyse elektros vartojimas per savaitę mažėjo 18 proc. ir siekė 424 GWh. Lietuvoje elektros suvartota 21 proc. mažiau nei ankstesnę savaitę, 168 GWh, Latvijoje – 15 proc. mažiau, 105 GWh, Estijoje vartojimas sumažėjo 18 proc. iki 133 GWh.

Elektros energijos bendros gamybos apimtys Baltijos šalyse praėjusią savaitę kilo 4 proc. ir siekė 435 GWh. Lietuvoje elektros energijos pagaminta 11 proc. daugiau nei ankstesnę savaitę, 160 GWh, Estijoje – 6 proc. daugiau, 95 GWh, tuo metu Latvijoje – 3 proc. mažiau, 180 GWh,.

Per savaitę visos trys Baltijos šalys kartu pagamino 103 proc. joms reikalingos elektros energijos. Lietuvoje pagaminta 86 proc., Latvijoje – 172 proc., Estijoje – 71 proc. šaliai reikalingos elektros energijos.

**Apie bendrovę:**

*„Elektrum Lietuva“ yra didžiausios Baltijos šalyse žaliosios elektros gamintojos „Latvenergo“ (Latvija) antrinė įmonė, teikianti įvairius energetikos sprendimus buitiniams ir verslo klientams Lietuvoje. Daugiau nei 70 proc. „Latvenergo“ pagamintos elektros energijos yra iš atsinaujinančių šaltinių. Bendrovė „Elektrum Lietuva“ šiuo metu tiekia elektrą daugiau nei 12 tūkst. įmonių, savo elektros tiekėju įmonę pasirinko daugiau kaip 211 tūkst. namų ūkių, įmonė tiekia dujas beveik 800 bendrovių, yra įrengusi virš 2000 saulės elektrinių bei šešis saulės parkus (29,6 MW). Vystomi nauji saulės ir vėjo parkai, kurių bendra galia viršys 300 MW.*